Værsgo. Kom kvit og frit og besøg vores festival. Partoutbilletterne, der giver adgang til alle fem dage, er ganske vist udsolgt - men tag din mand, kone eller kæreste med og nyd vores fest!

Skanderborg Festival, eller Smukfest som festivalen kaldes, har inviteret alle Folketingets 179 medlemmer plus en gæst hver til årets festival. Det skriver Berlingske. Og da en festivalgæst skal betale 1995 kroner for én partoutbillet, stiller festivalen reelt billetter på højkant for 714.210 kroner til Folketingsmedlemmerne, der blandt andet vil kunne opleve Prince, MC Hammer, Raveonettes og LOC blandt mange andre.

Smukfest siger selv, at den blot vil vise politikerne, hvordan festivalen er - for den kæmper med bureaukrati og besværlige love. Love, som politikerne selv laver.

Læs også : MFere med ægtefælle gratis til Smuk Fest

Skal bare hygge sig

Men fremgangsmåden får på ingen måde Knut Gotfredsen, der er formand for antikorruptions-organisationen Transparency International, til at løfte armene og klappe i hænderne.

- Jeg synes, det ligner et forsøg på bestikkelse. De vil gerne påvirke politikerne og giver dem derfor en rigtig god gave. Det er bestikkelse, fordi festivalen tilbyder noget og venter at få noget til gengæld, siger Knut Gotfredsen til DR Nyheder.

- Men folketingspolitikere tager ofte på rejser med udvalg for at se, hvordan virkeligheden er. Hvorfor er det her anderledes?

- Fordi der ikke er noget program for deres deltagelse. Det er fair nok at man gerne vil fortælle, hvilke problemer man har, men det ser bare ikke ud til, at der er lagt op til andet, end at de er inviterede sammen med deres ægtefæller i op til fem dage, hvor de kan nyde musikken og det dejlige jyske vejr.

Tænk jer om, politikere

Knut Gotfredsen mener, at invitationen minder om en anden sag, hvor det tidligere kommunedata, som nu hedder KMD, inviterede lokalpolitikere med til gode rockkoncerter.

- Det var ofte i forbindelse med, at man skulle vælge IT-udstyr eller opgaver til kommunerne. Og man ville påvirke dem til at vise, at KMD var en rigtig god leverandør, fortæller han.

Derfor skulle festivalen have valgt en helt anden fremgangsmåde, mener han.

- Man skulle have lavet en liste over de problemer, man har med at drive en festival. Og så skulle man have skrevet til de relevante politikere i Folketinget og eventuelt have lavet et møde med dem. Hvis politikerne vil med på festival, må de betale for en billet. Og vil de opleve, hvilke udfordringer der er med at lave en festival, bør de måske i højere grad være med til planlægningsmøderne. Jeg synes politikerne skal tænke sig rigtig godt om, siger Knut Gotfredsen.

Helt ude af proportioner

Ikke overraskende er formanden for Smukfest, Claus Visby, helt uenig.

- At kalde det bestikkelse er helt ude af proportioner. Vi laver en decideret rundvisning, hvor vil prøve at konkretisere de problemstillinger vi arbejder med. Det er meget vigtigt, at de politikere, som vi selv har valgt ind, kommer ud i landet vest for Valby Bakke og ser hvilken virkelighed, vi agerer i. De skal se det konkrete arrangement, siger han til DR Nyheder.

Ifølge P4 Østjylland har festivalens gavmildhed tidligere også omfattet politikere og topembedsmænd i Skanderborg Kommune, men den praksis er blevet kendt ulovlig af Statsforvaltning Midtjylland. Det kan nemlig gøre dem inhabile i behandlingen af sager om festivalen.

Det er derimod ikke ulovligt for folketingspolitikere at deltage gratis.

Vil ikke have skudt lobbyisme i skoene

Men hvorfor inviterer I alle politikerne med og ikke kun dem i de relevante udvalg?

- Det er der to grunde til. Vi vil ikke skydes i skoene, at vi prøver at lave lobbyisme ved kun at invitere nogle få. Og så er der det praktiske med, at vi stadig er i politikernes sommerferie, så for at få nogle af dem i skoven, inviterer vi alle frem for nogle få, siger han.

Hvad skal ægtefællerne i skoven?